ທ່ານ Gates ມີຄວາມເຫັນ ກ່ຽວກັບໂຄງການນິວເຄລຍ ຂອງອິຣ່ານ
ລມຕ ປ້ອງກັນປະເທດ ສຫລ ກ່າວວ່າ ການໂຈມຕີໃດໆກໍຕາມຕໍ່ອີຣ່ານ ຈະເຮັດໃຫ້ຄວາມສາມາດ ໃນການສ້າງອາວຸດນິວເຄລຍຂອງອີຣ່ານ ມີການຊັກຊ້າ​ໄປ​ ອີກ 2 ຫາ 3 ປີ
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Robert Gates ກ່າວວ່າ ການ ປະຕິບັດງານທາງທະຫານຕໍ່ໂຄງການນິວເຄລຍຂອງອີຣ່ານນັ້ນ ມີແຕ່ຈະເຮັດໃຫ້ໂຄງ ການດັ່ງກ່າວ ລົງເລິກແລະມີການປິດບັງຫຼາຍຂຶ້ນ ຂະນະດຽວກັນ ທ່ານກໍກ່າວຢໍ້າວ່າ ການຂວໍ້າບາດຫຼືລົງໂທດທາງເສດຖະກິດຕໍ່ເຕຫະຣ່ານ ໄດ້ສ້າງຄວາມຍຸ່ງຍາກໃຫ້ແກ່ ອີຣ່ານຫຼາຍກວ່າທີ່ຄາດຄິດໄວ້ ແລະພາໃຫ້ເກີດການແບ່ງແຍກຢູ່ໃນຄະນະນຳພາຂອງ ອີຣ່ານ ທ່ານ Gates ກ່າວຕໍ່ສະພານະໂຍບາຍທີ່ກຸງວໍຊິງຕັນໃນວັນອັງຄານວານນີ້ວ່າ ການ ປະຕິບັດງານທາງທະຫານໃດໆກໍຕາມຕໍ່ສາທາລະນະລັດອິສລາມມີແຕ່ຈະສ້າງຄວາມ ສາມັກຄີໃຫ້ແກ່ອີຣ່ານທີ່ພວມມີການແຕກແຍກ ແລະເຮັດໃຫ້ພວກຜູ້ນຳຂອງອີຣ່ານ ມີຄວາມໝາຍໝັ້ນຕັ້ງໃຈຢ່າງເດັດດ່ຽວເພື່ອໃຫ້ໄດ້ມາຊຶ່ງອາວຸດນິວເຄລຍ ເຖິງແມ່ນທ່ານ Gates ຈະກ່າວວ່າ ທ່ານເຊື່ອວ່າອີຣ່ານຍັງສືບຕໍ່ມີຄວາມຕັ້ງໃຈທີ່ຈະໃຫ້ ໄດ້ມາຊຶ່ງອາວຸດນິວເຄລຍນັ້ນ ທ່ານກໍເວົ້າວ່າການໂຈມຕີໃດໆກໍຕາມຕໍ່ອີຣ່ານ ຈະເຮັດ ໃຫ້ຄວາມສາມາດໃນການສ້າງອາວຸດນິວເຄລຍຂອງອີຣ່ານ ມີການຊັກຊ້າໄປອີກ 2 ຫາ 3 ປີ